Barguzino kalnagūbris
Barguzino kalnagūbris (rus. Баргузинский хребет) – kalnagūbris Rusijoje, Užbaikalėje, Buriatijos teritorijoje. Nusidriekęs 280 km šiaurės rytų–pietvakarių kryptimi lygiagrečiai rytiniam Baikalo ežero krantui. Aukštis – iki 2840 m. Rytuose leidžiasi į Barguzino dubumą, kuri skiria nuo Ikato kalnagūbrio. Kalnai sudaryti iš granito ir kristalinių uolienų. Vakariniame šlaite auga pušų ir maumedžių bei tamsioji eglių taiga, rytiniame – maumedžių miškai. Yra mineralinių versmių.